Kes istutab kevadel pojenge ümber? Muhedik. Kas selleks on praegu siis õige aeg? Ei ole. Aga miks siis ometi?  Sellepärast, et see töö oli planeeritud eelmiseks sügiseks, aga paduvihmad ja kõik muud asjad segasid. Ja veel sellepärast, et nad olid murus ja vat see asi ei meeldi mulle üleüldse. Murupinnad ühendavad ja eraldavad erinevaid suuremaid taimealasid, lasevad kirjudest õitest väsinud silmadel veidi puhata, loovad avaruse tunde. Murusse istutatud nutsakud jätavad lohaka mulje ja taimed näivad seal hüljatutena. Lisaks, igasugu heintaimed konkureerivad vee ja toitainete omastamises ja tükivad pikaealiste püsikute  sisse, tahad või ei taha. Ja pealekauba jäid nad nüüd lõplikult jalgu. Kes nad siis sinna murusse istutas? Tarkpea ise istutas, aga seepärast, et sinna pidi tulema uus istutusala, mis jäi tegemata mitmetel erinevatel põhjustel.  ´  Täna sai siis lõpuks kasvuhoone raam maasse nagu peab. Kõigepealt oli väga oluline see koht, kuhu ta saab. Valgus, ilmakaared, veesooned. Ja kõige hullem lugu on see, et maakera on ümmargune. Eriti meie krundil. Ja veel muhklik ja künklik ja lohklik pealekauba. Kui oli  enamvähem hea koht, siis oleks pidanud üht otsa tõstma 60 cm. Ma ei tea, millise redeliga oleks pidanud siis sealt uksest sisse ronima. Kogu see sehkendamine võttis eile pool päeva. Täna kõigepealt murukamara koorimine, väike kraavike, 80 cm torud maasse, need tsementi täis, siis kokkumonteeritud raam neisse sisse ankurdatud. Ja see lõputu loodimine, enne ja pärast ja vahepeal ja siis veel ja jälle... Tegin küll ettepaneku, et paneks ta maapinna järgi viltu ja siis väänaks veidi neid karkassijubinaid ja  painutaks veidi kumeramaks või nõgusamaks seda "karbonaadi", et tekiks mingi njuuu arhitektuur, et äkki saaks uue trendi:) Siis arvati, et ma olen täna mingi vale kapi kallal käinud:)  Pilti ei pane. Kui seda praegu vaadata, ei usu keegi, et asi on väga otse, väga vinklis ja väga loodis. Ümbrus segab niipalju, et ta tundub olevat nii vändus ja kõver nagu isegi mu hea soovitus ette ei näinud:) Ja niikuinii ei paista miski sealt kooritud kamarahunnikute tagant õieti välja.  ´  Linavästrikud on  hakanud majja tükkima. Mul on neid nuhtlusi ja terroriste siin veel tõeliselt vähe. Mäger käib ja tuhnib nagu metssiga molli kallal:( Võta või taks tõesti:)  ´  Aga vähemalt ühe muti saime täna kätte. Eks homme paistab, kas ta tegi üksi seda põrsatööd või on seal veel mõni liikvel.